

|  |  |
| --- | --- |
| **ДО**  **Д-Р ЛОЗАНА ВАСИЛЕВА**  **ЗАМЕСТНИК-МИНИСТЪР НА**  **ЗЕМЕДЕЛИЕТО И ХРАНИТЕ И РЪКОВОДИТЕЛ НА УПРАВЛЯВАЩИЯ ОРГАН НА СТРАТЕГИЧЕСКИЯ ПЛАН ЗА РАЗВИТИЕТО НА ЗЕМЕДЕЛИЕТО И СЕЛСКИТЕ РАЙОНИ ЗА ПЕРИОДА**  **2023-2027 Г.** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Предложение за изменение на насоки за кандидатстване по прием на заявления за подпомагане на „Напоителни системи“ ЕАД по интервенция II.Г.5 „Инвестиции в инфраструктура за напояване“ от Стратегическия план за развитие на земеделието и селските райони на Република България за периода 2023-2027 г.* |

**УВАЖАЕМА ГОСПОЖО ЗАМЕСТНИК-МИНИСТЪР,**

С Ваша Заповед № РД 09-124 от 13.02.2025 г. е обявен прием и са утвърдени насоките за кандидатстване по прием на заявления за подпомагане на „Напоителни системи“ ЕАД по Интервенция II.Г.5 „Инвестиции в инфраструктура за напояване“ от Стратегическия план за развитие на земеделието и селските райони на Република България за периода 2023-2027 г. (Стратегическия план). В Раздел 5 от Условията за кандидатстване, общият размер на безвъзмездната финансова помощ по приема е определен в размер на 90 000 000 евро.

Оценката на заявленията за подпомагане се извършва от ДФ „Земеделие“ – Разплащателна агенция и съгласно представени данни по приема са постъпили 35 заявления за подпомагане с обща стойност на заявените разходи 243 554 474.07 лв. От представената информация става ясно, че сумата, необходима за финансиране на по-голям брой допустими заявления за подпомагане е 124 529 335,35 евро.

От друга страна, с Ваша Заповед № 09-106 от 07.02.2025 г. е обявен прием № II/Г5/0/1 по същата интервенция, но за кандидати сдружения за напояване и други частни доставчици. Бюджетът по този прием е в размер на 10 000 000 евро., като са постъпили три заявления за подпомагане с общо заявен размер на безвъзмездна подкрепа в размер на 4,784,833.39 лв., вследствие на което остава финансов ресурс в размер на 14,773,166.61 лв.

В тази връзка, в Четвърто изменение на Стратегическия план беше предложено прехвърляне на средства в размер на 25 000 000 евро към бюджета на интервенция II.Г.5 „Инвестиции в инфраструктура за напояване“ с цел увеличение на бюджета по приема на заявления за подпомагане на „Напоителни системи“ ЕАД. Беше предложено незаявеният финансов ресурс от приема на заявления за подпомагане за кандидати сдружения за напояване и други частни доставчици също да бъде насочен към приема за „Напоителни системи“ ЕАД. Предложените промени са одобрени от Мониторинговия комитет на Стратегическия план на заседание, проведено на 3-4 септември 2025 г. Четвъртото изменение е одобрено с Решение № 778 на Министерския съвет от 2025 г. и е изпратено на ЕК на 14.11.2025 г. чрез системата SFC.

Съгласно условията на чл. 86, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013, разходите, които са станали допустими в резултат на изменение на стратегически план по ОСП, са допустими за принос от ЕЗФРСР, считано от датата на подаване в Комисията на искането за изменение или от датата на уведомяване за изменението, посочено в член 119, параграф 9.

В допълнение, възстановяването и модернизацията на съществуващата хидромелиоративна инфраструктура е важен приоритет на правителството, както и сериозна тема, по която Министерство на земеделието и храните работи и именно в тази връзка следва да бъде осигурен изцяло необходимият ресурс за финансиране на допустимите проекти и по двете приключили процедури, свързани с осигуряване на вода за напояване.

В чл. 68, ал. 5 от Закона за подпомагане на земеделските производители е посочено, че след откриване на приема утвърдените насоки може да се изменят само при промени в правото на Европейския съюз, българското законодателство или Стратегическия план, при очевидна фактическа грешка, при промяна в социалните или икономическите условия, **за увеличаване на финансовия ресурс** по приема или за удължаване на срока на приема или изпълнението, или във връзка с резултатите от проведени одитни проверки и влезли в сила съдебни решения. Увеличаване на финансовия ресурс по приема може да се извършва само до публикуване на класирането на заявленията за подпомагане.

**УВАЖАЕМА ГОСПОЖО ЗАМЕСТНИК-МИНИСТЪР,**

Във връзка с гореизложеното и на основание чл. 68, ал. 2 и ал. 5, изречение второ от Закона за подпомагане на земеделските производители, чл. 3, ал. 3 от Наредба № 4 от 25.10.2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“–„е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент, (обн., ДВ бр. 92 от 2024 г.), предлагам да издадете заповед за изменение на Заповед № РД 09-124 от 13.02.2025 г., с която са утвърдени насоки за кандидатстване по прием на заявления за подпомагане на „Напоителни системи“ ЕАД по Интервенция II.Г.5 „Инвестиции в инфраструктура за напояване“ от Стратегическия план за развитие на земеделието и селските райони на Република България за периода 2023-2027 г.

С уважение,

